ก.ล.ต. แจงทำงานรัดกุม-เป็นกลาง คาดสรุปผลตรวจสอบกรณี NMG ได้เร็วๆ นี้
ก.ล.ต. แจงทำงานรัดกุม-เป็นกลาง คาดสรุปผลตรวจสอบกรณี NMG ได้ในไม่ช้า หลังวันนี้ (5 ต.ค.) ผู้ถือหุ้นรายย่อย NMG ที่ได้รับผลกระทบจากการปิดกั้นไม่ให้เข้าร่วมประชุมผู้ถือหุ้นสามัญประจำปีร้องเรียนเข้ามา
5 ต.ค. 2558

นายปริย เตชะมวลไววิทย์ ผู้อำนวยการฝ่ายงานเลขาธิการและสื่อสารองค์กร สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  เปิดเผยว่า ในวันนี้ (5 ต.ค.) ก.ล.ต. ได้รับหนังสือร้องเรียนจากนายดิษเดช หิรัญจิรคุณ ตัวแทนกลุ่มผู้ถือหุ้นรายย่อยของ บริษัท เนชั่น มัลติมีเดีย กรุ๊ป จำกัด (มหาชน) หรือ NMG ที่ได้รับผลกระทบจากการปิดกั้นไม่ให้เข้าร่วมประชุมผู้ถือหุ้นสามัญ เมื่อวันที่ 29 เม.ย.58  โดยมีเนื้อหาระบุถึงข้อสงสัยเกี่ยวกับการปฏิบัติหน้าที่ของรองเลขาธิการ 2 ท่าน คือ นายชาลี จันทนยิ่งยง และนายวสันต์ เทียนหอม นั้น
ทั้งนี้ ก.ล.ต. ขอยืนยันว่า การปฏิบัติงานของ ก.ล.ต. จะพิจารณาจากเอกสารหลักฐานอย่างรัดกุมและเป็นกลาง ซึ่งกระบวนการพิจารณาจะอยู่ในรูปแบบองค์คณะ มิได้ขึ้นอยู่กับบุคคลใดบุคคลหนึ่ง โดยยึดหลักความถูกต้อง ยุติธรรม ตลอดจนให้ความเป็นธรรมแก่ผู้เกี่ยวข้องทุกฝ่าย กรณีที่เกิดขึ้นเป็นความขัดแย้งของบุคคลสองกลุ่ม ซึ่ง ก.ล.ต. จะพิจารณาตามอำนาจหน้าที่ตามกฎหมายทั้งกรณีที่ผู้ถือหุ้น NMG ร้องเรียนเรื่องการถูกปิดกั้นไม่ให้เข้าประชุมผู้ถือหุ้น และประเด็นการเข้าครอบงำกิจการของ NMG ด้วย  โดย ก.ล.ต. คาดว่าจะได้ข้อสรุปในไม่ช้า